b'\n_START_ARTICLE_\nLake of the Woods\n_START_SECTION_\nMaantiede\n_START_PARAGRAPH_\nLake of the Woods on yli 110 kilometri\xc3\xa4 pitk\xc3\xa4 ja leve\xc3\xa4. Sen pinta ala on 4\xc2\xa0350 neli\xc3\xb6kilometri\xc3\xa4. J\xc3\xa4rvess\xc3\xa4 on yli 14\xc2\xa0500 saarta, ja j\xc3\xa4rvell\xc3\xa4 on rantaviivaa l\xc3\xa4hes 104\xc2\xa0600 kilometri\xc3\xa4 \xe2\x80\x93 pisin rantaviiva kaikista Kanadan j\xc3\xa4rvist\xc3\xa4, vaikka osa j\xc3\xa4rvest\xc3\xa4 ei olekaan Kanadan puolella ja vaikka Kanadassa on suurempiakin j\xc3\xa4rvi\xc3\xa4._NEWLINE_J\xc3\xa4rven lukuisat saaret tarjoavat suojaisan pesim\xc3\xa4alueen uhanalaisille lajeille, kuten amerikantyllille (Charadrius melodus) ja amerikanpelikaanille (Pelecanus erythrorhynchos). J\xc3\xa4rvell\xc3\xa4 pesii my\xc3\xb6s parisataa valkop\xc3\xa4\xc3\xa4merikotkapariskuntaa.\n_START_SECTION_\nHallinto\n_START_PARAGRAPH_\nJ\xc3\xa4rvi on kansainv\xc3\xa4linen vesialue, joten sen vedenpinnan korkeutta s\xc3\xa4\xc3\xa4telee International Lake of the Woods Board -lautakunta, joka on osa International Joint Commissionia. Jo niinkin varhain kuin vuonna 1912 j\xc3\xa4rven vedenpinnan korkeus oli huolenaihe, ja 1919 Ontarion ja Kanadan hallintoelimet muodostivat vedens\xc3\xa4\xc3\xa4tely\xc3\xa4 hallinnoivan lautakunnan. Yhdysvallat ja Kanada solmivat vuonna 1925 sopimuksen, Lake of the Woods Convention and Protocol, jonka perusteella j\xc3\xa4rven pintaa s\xc3\xa4\xc3\xa4delt\xc3\xa4isiin IJC:n suositusten mukaan. vedenpinnan korkeuden jatkuva s\xc3\xa4\xc3\xa4tely 323,47\xe2\x80\x93321,87 metrin v\xc3\xa4lill\xc3\xa4 on edelleen Kanadan ja Ontarion muodostaman lautakunnan vastuulla. Mik\xc3\xa4li j\xc3\xa4rven vedenpinnan korkeus ylitt\xc3\xa4\xc3\xa4 enimm\xc3\xa4isarvot, toimenpiteist\xc3\xa4 sovitaan kansainv\xc3\xa4lisen lautakunnan kanssa.\n_START_SECTION_\nAlneaun niemimaa\n_START_PARAGRAPH_\nSuurin yksitt\xc3\xa4inen maamuodostelma j\xc3\xa4rvell\xc3\xa4 on Alneaun niemimaa (Alneau Peninsula). Kapea kannas yhdist\xc3\xa4\xc3\xa4 niemimaan kaakkoiskulmastaan mannermaahan. Kannaksen halki on kaivettu Turtle Portage -niminen kanava, ja Alneausta tuli siten saari. Kanava on sittemmin t\xc3\xa4ytetty, ja pienveneet siirret\xc3\xa4\xc3\xa4n nykyisin maitse kannaksen ylitse._NEWLINE_Alneau on noin 32 kilometri\xc3\xa4 pitk\xc3\xa4 ja noin 16 kilometri\xc3\xa4 leve\xc3\xa4. Niemimaalla on yhteens\xc3\xa4 yli 80 j\xc3\xa4rve\xc3\xa4, joista suurin on Arrow Lake._NEWLINE_Alneaun niemimaa on nimetty ranskalaisen katolisen jesuiittasaarnaajan Jean-Pierre Alneaun mukaan. H\xc3\xa4n menehtyi siouxintiaanien k\xc3\xa4siss\xc3\xa4 Lake of the Woods -j\xc3\xa4rvell\xc3\xa4 8. kes\xc3\xa4kuuta 1736. Warroadin kaupungin katolinen kirkko Father Aulneau Memorial Church on nimetty h\xc3\xa4nen muistolleen.'